Lions val weer oor die laaste hekkieRuan Combrinck aan die hardloop met die Crusaders-kaptein Sam Whitelock wat hom nie kan inhaal nie. (Foto: Facebook @LionsRugbyCo) Platgeslaan, maar die Lions kan hul koppe met trots omhoog hou. Ja, vir die derde keer ná mekaar was hulle strooijonker in ŉ Superrugby-eindstryd, maar hoe gaan jy dit verander? Die Lions het Saterdag in Christchurch (weer) die aftog geblaas toe die Crusaders hulle met 37-18 geklop het nadat die tuisspan rustyd reeds met 20-6 voor was. Die Crusaders het slimmer gespeel, die Lions se sterkpunte uitgebuit en van die beste vertonings op die verdediging gelewer wat nog in ŉ eindstryd gesien is. Daar was vooraf baie min kenners wat die Lions ŉ werklike kans gegee het, maar hulle het moedig vertoon en dalk vlei die telling die Crusaders. Aan die ander kant, dit het nooit gelyk of die Lions sou wen nie. Ja, hulle het gebiedsvoordeel geniet (56% teen 44%), meer as genoeg besit in die lynstane (14 teen 8) en in die los verower, net ses strafskoppe teenoor die Crusaders se 15 afgestaan en boonop is Ryan Crotty met ŉ geelkaart gestraf, maar steeds kon die Lions dit nie uitbuit nie. Hulle het vasgeloop teen ŉ onpriembare verdedigingspatroon. Die statistieke vertel die verhaal: Die Crusaders het 180 duikslae teenoor slegs 115 van die Lions uitgevoer en in die proses gesorg dat die Lions agter die voordeellyn gewurg is. Was dit die Crusaders se taktiek om die Lions só te klop? Was dit die Crusaders se taktiek om die Lions toe te laat om die meeste van die aanvalswerk te doen, maar hulle in foute in te dwing? Dit het in die Lions-kamp ook tot onsekerheid gelei of daar pale toe geskop moes word en of daar eerder drieë gedruk moes word. Die Lions se groot sterkpunt vanjaar was hul rolmale van die lynstane af, maar hulle kon baie selde voordeel daaruit put. Die Crusaders het hul huiswerk gedoen, baie deeglik. Hulle het Malcolm Marx heeltemal geneutraliseer en die druk op Ross Cronjé (wat bloot ŉ skakel was) en Elton Jantjies laat oplaai. Hulle het ook op Andries Coetzee geskop want hulle het geweet dat hy teenaanvalle sou loods en nie die bal agter die Crusaders sou plaas nie. Net soos verlede jaar teen die Crusaders én die vorige jaar teen die Hurricanes, het die Lions oor die laaste hekkie gestruikel. Om ŉ Superrugby-eindstryd te wen, sal daar spesiale oomblikke deur spesiale spelers moet wees. Puntemakers ‒ Crusaders (20) 37: Drieë: Seta Tamanivula, David Havili, Mitchell Drummond, Scott Barrett. Doelskoppe: Richie Mo’unga (4). Strafdoele: Mo’unga (3). Lions: (6) 18: Drieë: Cyle Brink, Malcolm Marx. Doelskop: Elton Jantjies. Strafdoele: Jantjies (2).